曹叔時見過索餞篇
作者：陳深
朝代：宋

paragraphs: 泄雲蒙朝日，微雨霑庭除。
幽人掩關卧，門外無來車。
曹子別經歲，枉道過我廬。
謂余抱文藝，胡爲守鄉閭。
余曰匪高尚，褊性涉世疏。
上奉白髪親，餘暇讀我書。
豈如叔時甫，妙年美名譽。
詞華爛絺繡，問學滋新畬。
奉子一巵酒，聊爲譚斯須。
威鳳翔高閣，逸驥騰雲衢。
及時樹遠業，臨事毋踟躕。